הזמרת סלין דיון הכריזה היום באופן רשמי על הופעתה הראשונה בישראל, שתתקיים בגני יהושע בתל אביב ב-4 באוגוסט 2020 (ט"ו באב). למרות שמדובר בתאריך בו הטמפרטורה בתל אביב לא יורדת מ-35 מעלות, בהפקה לא מתפשרים על דרישה לקוד לבוש מוקפד מהקהל שמתכנן להגיע להופעה.
סלין, שנחשבת גם לאייקון אופנה בינלאומי, מכתיבה עבור הקהל בהופעתה קוד לבוש אלגנטי וחגיגי מהרגיל שכולל בין השאר נעלי עקב, חולצות מכופתרות ומכנסיים אלגנטיים. מטעם יחסי הציבור של המופע נמסר שמכיוון שקשה לאכוף מהלך שכזה, הנושא יודגש בכל הפרסומים השונים שיקדמו את המופע כדי למנוע אי נעימויות בכניסה.
ההופעה בישראל תתקיים כחלק מסיבוב ההופעות העולמי עליו סלין הכריזה היום, ובמהלכו היא תופיע בכ-100 ערים ברחבי העולם. אותו טור מהווה המשך ישיר למופע שהיא מעלה בימים אלה בארצות הברית ובקנדה, ומקדם את אלבומו החדש "Courage". לטובת המופע בישראל יוקם במתחם הפארק אמפיתיאטרון ראשון מסוגו, שיכלול כ-20 אלף מקומות ישיבה.
"אנו מתחייבים לבנות אולם מופעים שלא נראה כמותו בישראל כיאה למאורע היסטורי", אומר מפיק המופע שוקי וייס. מכירת הכרטיסים תחל ביום רביעי (2 באוקטובר) ב-8 בבוקר. בשלישי בערב (1 באוקטובר) תיפתח גם מכירה מוקדמת לנרשמים מראש באתר. עלות הכרטיסים מתחילה מ-390 ש"ח והמחיר עולה בהתאם למקומות הישיבה.